ອຸທົກກະໄພທີ່ຫວຽດນາມ ເອົາຊີວິດ 100 ຄົນແລ້ວ
ທາງການຫວຽດນາມກ່າວວ່າ ບັດນີ້ ມີປະຊາຊົນ 100 ຄົນແລ້ວ ເສຍຊີວິດ ຍ້ອນອຸທົກກະໄພ ໃນປະເທດ.
ທາງການຫວຽດນາມກ່າວວ່າ ມາຮອດປັດຈຸບັນ ຈໍານວນຜູ້ຄົນທີ່ເສຍຊີວິດ ມີຮອດ 100 ຄົນແລ້ວ ຍ້ອນອຸທົກກະໄພຄັ້ງຮ້າຍແຮງທີ່ໄດ້ຄຸກຄາມໄປຍັງທົ່ວປະເທດ ມາໄດ້ ຫລາຍສັບປະດາແລ້ວນັ້ນ ໂຕເລກຜູ້ຄົນເສຍຊີວິດໃໝ່ນີ້ ແມ່ນຮ່ວມທັງ 17 ຄົນທີ່ເສຍຊີວິດໃນທົ່ວພາກກາງຂອງ ຫວຽດນາມທີ່ໄດ້ຖືກນໍ້າຖ້ວມ ເນື່ອງຈາກຝົນຕົກໜັກໃນຫວ່າງບໍ່ເທົ່າໃດມື້ຜ່ານມານີ້ ທ່ານ Bhupinder Tomar ຜູ້ຕາງໜ້າສະຫະພັນສະພາກາແດງສາກົນ ທີ່ປະຈໍາການ ຢູ່ນະຄອນຫລວງຮາໂນຍ ກ່າວກັບວີໂອເອວ່າ ນໍ້າຖ້ວມກໍາລັງເລີ້ມບົກລົງ ຢ່າງນ້ອຍ ກໍແມ່ນຢູ່ໃນຂົງເຂດພາກກາງຂອງຫວຽດນາມ ປະຊາຊົນໃນຈໍານວນຫລາຍກວ່າ 20 ພັນຄົນໄດ້ອົບພະຍົບອອກຈາກບ້ານເຮືອນຂອງ ເຂົາເຈົ້າຍ້ອນໄພຫາຍຍະນະດັ່ງກ່າວ ຊຶ່ງທ່ານ Tomar ກ່າວວ່າ ແນ່ນອນແມ່ນຈະເຮັດ ໃຫ້ວິກິດການດ້ານມະນຸດສະທໍາຮ້າຍແຮງຂຶ້ນຕື່ມ ມີຫລາຍກວ່າ 800 ຄົນແລ້ວເສຍຊີວິດ ໃນທົ່ວເອເຊຍຕາເວັນອອກສຽງໃຕ້ ຍ້ອນຝົນ ຕົກໜັກຜິດປົກກະຕິໃນລະດູຝົນມອນສູນ ທ່ານ Tomar ກ່າວຕື່ມວ່າ ສະຫະພັນ ສະພາກາແດງສາກົນ ຫລື IFRC ກໍາລັງພະຍາຍາມຫາເງິນໃຫ້ໄດ້ຫລາຍກວ່າ 2 ລ້ານ ໂດລາເພື່ອນໍາໄປບັນເທົາທຸກພວກທີ່ໄດ້ຮັບຜົນກະທົບຈາກອຸທົກກະໄພ ໂດຍການມອບ ເງິນຊ່ອຍສົດເຫລືອລ້າໃຫ້ເຂົາເຈົ້າ ເພື່ອນໍາໄປໃຊ້ຈ່າຍສໍາລັບສິ່ງຕ່າງໆເຊ່ນ ການກໍ່ສ້າງ ທີ່ພັກພາອາໄສຄືນໃໝ່ ແລະຊື້ເຮືອແລະພວກມອງຫາປາໃໝ່ ດັ່ງນີ້ເປັນຕົ້ນ